送王孟玉歸山陰
作者：姜夔
朝代：宋

paragraphs: 淮南雪落雲繞戍，王郎鳴鞭獵狐兔。
問君本是山陰人，何不扁舟剡溪去。
人生樂事將無同，知君此心如太空。
只今去踏龍尾道，也似寒江蓑笠翁。
鑑湖一曲荷花浦，君不歸來花有語。
舊宅應添竹幾竿，到家不覺秋如許。
十年雪裏看淮南，聚米能作淮南山。
籌邊妙處須急吐，政自不容脩竹間。
人道長江無六月，日光正射青蘆葉。
何以贈君濯炎熱，雪即是詩詩是雪。